Aalborg Storcenter dannede i dag ramme om håndværkskonkurrence.

Midt i Aalborg Storcenters fredags-heksekedel kunne man fredag støde på nogle af Danmarks bedste håndværkere, der i dyb koncentration kæmpede om en plads til VM . De to nordjyske flisemurerer Frederik Nielsen og Simon Vejle kæmper om at få pladsen på det danske landshold i Skills, der skal deltage i VM, der foregår i Abu Dhabi til oktober. Opgaven hed at lave Aalborg Storcenters logo og at skrive Abu Dhabi i fliserne. Og for at få kvalifikationskonkurrencen til at foregå i lige så stressende omgivelser som til VM er den lagt i et af nordjyllands allermest hektiske miljøer - torvet i Aalborg Storcenter. Men på trods af, at der altså er fuld skrue og fokus på konkurrencen, så er det faglige fællesskab mindst lige så vigtigt. Vi har et rigtig godt kammeratskab, selvom vi også er konkurrenter og det er fedt, at møde andre unge med samme interesser som en selv, lyder det fra Frederik Nielsen og Simon Vejle. Det afgøres lørdag, hvem af de to, der vinder VM-pladsen og kommer med til Abu Dhabi.